Richter, Ján, minister práce, sociálnych vecí a rodiny SR (2014-09-11):
Ďakujem pekne za otázku. Vážený pán poslanec, návrh operačného programu bol 14. 8. 2014 predložený na medzirezortné pripomienkové konanie, 3. septembra schválený vládou Slovenskej republiky a dňa 11. 9. následne odoslaný Európskej komisii. Komisia môže vzniesť pripomienky do troch mesiacov odo dňa predloženia operačného programu. Členský štát následne poskytne Komisii všetky potrebné dodatočné informácie a podľa potreby pripraví navrhovaný operačný program. Za predpokladu, že sa všetky pripomienky vznesené Komisiou primerane zohľadnia, Komisia v zmysle nariadenia Európskeho parlamentu z 11. marca o Fonde európskej pomoci pre najodkázanejšie osoby prostredníctvom vykonávacích aktov schváli návrh operačného programu najneskôr do šiestich mesiacov, o čom bude následne členský štát informovať. Celkový objem navrhovaných finančných prostriedkov je 65 miliónov do roku 2020, samozrejme, z toho 55, použijem výraz, je európskych a 10 miliónov je vnútroštátne financovanie, nazvem to spoluúčasť Slovenskej republiky. V operačnom programe sa navrhuje, aby podmienky poskytovania napĺňali nasledovné cieľové skupiny: Po prvé, pre poskytovanie potravinových balíčkov dispozícia alebo distribúcia by mala byť štyrikrát ročne, ide o fyzické osoby žijúce vo svojej domácnosti v prostredí pre fyzické osoby, ktorým je poskytovaná sociálna služba, v zariadeniach sociálnych služieb a, samozrejmá vec, bez poskytovania stravy. To znamená, že sú to tri kategórie. Je to rodina s nezaopatrenými deťmi, podľa doterajšej analýzy by to predstavovalo cirka 53-tisíc rodín, po druhé, je to fyzická osoba, ktorá dovŕšila vek potrebný na nárok na starobný dôchodok, nemá príjem zo zárobkovej činnosti a je im poskytovaná pomoc v hmotnej núdzi, to by malo byť 11-tisíc osôb, a fyzická osoba, ktorá je invalidná, nemá príjem zo zárobkovej činnosti a je mu poskytovaná pomoc v hmotnej núdzi. Tu sa cirka jedná o 6-tisíc osôb. Ďalej je to fyzická osoba s ťažkým zdravotným postihnutím, ktorá nemá príjem zo zárobkovej činnosti a je mu poskytovaná pomoc v hmotnej núdzi, tu sa jedná o 5-tisíc osôb. Sú to ďalej iné fyzické osoby v mimoriadne nepriaznivej životnej situácii alebo krízovej životnej situácii na základe posúdenia partnerskou organizáciou, čo sa týka potravinových balíčkov. Po druhé, je to poskytovanie hygienických balíčkov, distribúcia jedenkrát ročne, ide o rodiny s nezaopatrenými deťmi, ktorým sa poskytne táto pomoc, samozrejmá vec, musia byť poberateľmi v hmotnej núdzi. Je to tých 53-tisíc rodín. Pre poskytovanie, druhá pomoc je alebo druhá forma mimo tých balíčkov potravinových a hygienických je poskytovanie teplého jedla, distribúcia v októbri až marec, jedná sa o fyzické osoby bez prístrešia, ide o osobu, ktorá nemá zabezpečené nevyhnutné podmienky na uspokojovanie základných životných potrieb. Použijem jednoduchý výraz – bezdomovci. Tých je cirka 8-tisíc, predpokladáme, ktorým by sa takáto forma pomoci poskytla. Potom je ďalšia pomoc, ide o pomoc pre poskytnutie darovaných potravín, ktoré poskytujú pravidelne obchodné reťazce pred ukončením doby záruky, tá by sa priebežne distribuovala prostredníctvom partnerských organizácií. V procese prípravy boli prijaté viaceré opatrenia s cieľom zapojiť zainteresované strany do prípravy operačného programu, na základe nominácií oslovených organizácií boli ministrom práce, sociálnych vecí a rodiny menovaní členovia pracovnej komisie, ktorí zastupujú ministerstvo práce, sociálnych vecí a rodiny, Ústredie práce, sociálnych vecí a rodiny, Slovenský Červený kríž, Slovenská katolícka charita, Evanjelická cirkev augsburského vyznania, Únia miest Slovenska, Združenie miest a obcí Slovenska a Potravinová banka Slovenska. Pri príprave operačného programu sa brali do úvahy skúsenosti členov tejto pracovnej skupiny z poskytovania a distribúcie potravín s cieľom vyvarovať sa nedostatkov, ktoré vznikli pri implementácii potravinovej pomoci v minulosti. Návrh operačného programu počíta s využitím infraštruktúry a personálnych kapacít Ústredia práce, sociálnych vecí a rodiny, príslušných úradov práce v regiónoch a, samozrejmá vec, že celej siete partnerských organizácií. Už samotné zapojenie mimovládneho sektora, ktorý pracuje s týmito klientami alebo s týmito skupinami klientov, pre ktoré sa opatrenia tohto operačného programu navrhujú, kombinácia materiálnej pomoci, ako sú potraviny a hygiena, so sprievodnými opatreniami, ako je poradenstvo a iná pomoc, samotná štruktúra pomoci, to znamená, že nie ako v minulosti len múka z hľadiska balíčkov, ale jej rôznorodosť a rozvrstvenie do viacerých etáp, štyrikrát ročne, minimalizujú riziko, ktoré sa prejavilo v tom predošlom období pri distribúcii potravinových balíčkov, ktoré vlastne predstavovali múku a nejaké cestoviny. Skončil som.